“Madiba behou steeds sy veggees”Graca Machel tydens Dinsdagaand se bekendstelling. Foto: SAPA Oud-president Nelson Mandela se dogter, Makaziwe Mandela, het gesê Madiba is baie sterk, en leer mense steeds ŉ les in geduld, liefde en verdraagsaamheid. Sy het gesê selfs al is daar tye wat dit lyk of hy swaarkry, is sy veggees steeds by hom. Makaziwe het Dinsdagaand met die SAUK gepraat ná die bekendstelling van die Nelson Mandela Opus in Johannesburg. Mandela se vrou, Graca Machel, sy kleinseun, Ndaba Mandela, en ander familielede was by die bekendstelling. Mandela word sedert September by sy huis in Houghton, Johannesburg, behandel nadat hy drie maande lank in die Pretoriase MediClinic Harthospitaal behandeling ontvang het vir ŉ herhalende longkwaal. Die laaste nuus wat die presidensie oor Mandela se gesondheid bekend gemaak het, is dat hy in ŉ kritieke, maar stabiele toestand is.